Got vnd der kv́nig wolten kriegen svnder wan
Got vnd der kv́nig wolten kriegen svnder wan·
si wolten mit ein andern sere bagen vnd bochen·
do sprach der kv́nig es mag nit mer alsvs ergan·
got hat mich v́berteilet· das war es wirt an im gerochen·
wil er die himel haben gar·
so wer sin herschaft gar zewît· vnd min gewalt gar zênge·
risse er mir bas des hvsen dar·
aldv́nsre eltú frv́ntschaft kan gewern nit die lenge·
do schied ichs si liessens beidenthalb zemir·
ich sprach her kv́nig swas si hie niderthalb das habent ir·
sint ir hie got lant sich den alten dort began·
tv̊nd ir des niht ich heisse v́ch baltlich von dem himelriche stan·

Sit das got vnde der kv́nig nv gescheiden sint·
so wil der selbe kv́nig den túfel vs der helle twingen·
da hebt sich ein gemv́rde von das ist nit ein wint·
so sint si beide froͤidig herre wem sol da gelingen·
si kriegent wer der wirser si·
der sol pôtstat ze der helle sin·
der kv́nig ist wirser vil ǒwi·
der tievel konde in manger zit vertriben nie so sere
lút vn ir lant als ir der kv́nig vertriben hat·
vnd tv̊t ǒch noch in kvrzer vrist des Ist kein rât·
ders an mich lât· ich teils dem kv́nige bas denne ê·
schied ich in von dem himelrich im wirt der helle deste me·

Deutsche Philologie
Deutschland
13. Jahrhundert
Mittelhochdeutsch
Versdichtung
Codex Manesse